Det verste er ikke forbi: – April vil svi mest for de fleste
Vi begynner å bli riktig så optimistiske over økonomi-fremtiden. Men den verste renteregningen er ennå foran oss.  Det er Finans Norges siste undersøkelse som viser at norske husholdninger har en stigende tro på fremtiden. Men privatøkonom Endre Jo Reite mener vi må holde igjen gleden enda litt til: – Jeg tror folk er litt for optimistiske, litt for tidlig. Veldig mange har fått renteøkninger som først merkes for fullt i vår. April vil svi mest for de fleste, sier direktøren for personmarked i BN Bank til VG. Norges Bank økte renten i desember. Men det tar altså mye lengre tid før dette dukker opp på nettbank-giroen. Det tar rundt to måneder, men enda lenger hvis vi tar med den første ordentlige måneden med full renteøkning.  – Det er jo gledelig at frykten er borte. Men jeg tror nok mange kommer til å merke at det er trangt i flere måneder til. Og at folk overdriver litt hvor mye bedre ting blir og hvor raskt redningen kommer. Når vi hører ryktene om et bra lønnsoppgjør, er det ikke snakk om mange tusen i måneden etter skatt for folk flest. Og prisene stiger jo fortsatt. De stiger bare saktere. Jo Reite tror at optimismen i verste fall kan gjøre at prisveksten fortsetter oppover. – Det er klart det påvirker inflasjonen hvis Norges Bank ser at vi handler mer. Det vil være med på å forsinke et eventuelt rentekutt. Han merker også et stemningsskifte i egen bank: – Vi føler det er en kjempestor optimisme – vi har aldri hatt så mye søknader finansieringsbehov så tidlig på året. Men vi ser også med litt bekymring på optimismen, for selv om frykten for at det blir mye verre er borte, er det langt frem før det blir mye bedre. Dyr utenlandsferie Dessuten understreker han at troen på rentekutt i land rundt oss har svekket seg. Derfor tror han at det også her til lands vil ta tid før det første kuttet skjer.  – På grunn av den svake kronen, som fører til mer prisvekst? – Ja. Så lenge Norges Bank er opptatt av kronen, vil det være en utfordring. For husholdningene vil mange merke hvor dyrt det er å reise på utenlandsferie. – Den kommer til å mer enn spise opp en hundrelappen du får ekstra i lønn. Hvis Norges Bank kutter i høst – la oss si september, vil det tidligst merkes tre måneder senere.  Det vil si at det da i desember/januar først vil komme en litt lavere regning. Bankene setter raskt opp renten igjen – men ikke like raskt ned. Et unntak er under pandemien, der de satte ned rentene raskere enn de måtte. – Men de setter ned så sakte de kan. For de vet at folk reagerer mest på hva de sier at du gjør. At de markedsfører lavere til kunder og færre som følger med på hva egen rente er. – Du jobber også i bank, er også dere flinke til å drøye med å sette ned?  – Ja, alle har nok vært flinke til å prøve å vente når vi setter ned. Sjeføkonom: Frykten slipper taket Kari Due-Andresen, sjeføkonom i Akershus Eiendom, er litt mer optimistisk: – Den psykologiske effekten av at Norges Bank har varslet at de er ferdige med kutt gjør at frykten begynner å slippe taket. – Frem til siste renteheving har folk hele tiden fryktet at det skulle bli verre, mens nå har sentralbanken sagt at de antagelig blir ferdig. Da er det mye lettere å regne på hva man har råd til og ikke, sier Andresen, som har lang fartstid fra nettopp Norges Bank. – Hvordan kan optimismen slå ut på prisveksten? – Det kan slå ut hvis man faktisk bruker mer penger, men i Finans Norges undersøkelse ser det ut som folk planlegger å holde litt igjen. Og det skal litt til for å drive inflasjonen så høyt. – Så du er ikke redd for forbruksfest? – Egentlig ikke, fordi kjøpsplanene er så lave. Men vi kan glede oss over at husholdningene ikke er så bekymret lenger. Så må vi se an fremover hvordan det går med norsk økonomi. Hun tror det skal mye til for at Norges Bank hever enda en gang: – De regner med at rentenivået nå er høyt nok til å få inflasjonen ned. Men de må se at den fortsetter ned. De regner med å sette ned til høsten, men hvis kronen svekker seg ned og prisveksten holder seg oppe, ville jeg tenkt at de holder den litt lenger i stedet for å sette den opp.
Endre Jo Reite advarer om at den verste renteregningen fortsatt er foran oss. Reite mener overdreven optimisme kan føre til fortsatt prisvekst og forsinke eventuelle rentekutt. Sjeføkonom Kari Due Andresen er mer optimistisk og tror sentralbankens standpunkt bidrar til mindre bekymring for husholdningene.